'આપને પ્રેમથી આમંત્રણ આપીને ઘર બોલાવ્યા, પણ એક લોચો થઇ ગયો.' વિક્રમસિંહે ઢીલા અવાજે પોતાની પરિસ્થિતિ વર્ણવી. 'અમારા સાળાસાહેબના કુંવરના લગ્નની વાત ચાલે છે. લંડનના એક ફેમિલી સાથે લગભગ નક્કી જ છે. વેવાઇ સાહેબનો પરિવાર લંડન રહે છે પણ એમના ભાઇ વડોદરા રહે છે. લંડનથી બધા આવ્યા છે અને બધું તાબડતોબ નક્કી કર્યું. આ સારા સમાચાર આપવા માટે ગઇ રાત્રે સાળાસાહેબ જાતે આવ્યા હતા. આજે બાર વાગ્યે ફંક્શન ગોઠવ્યું છે. અમારા ઘરવાળા તો એમના ભાઇ સાથે રાત્રે જ ત્યાં પહોંચી ગયા. બારેક વાગ્યે આવી જઇશ એવી મેં એમને ધરપત આપેલી. એમના ગયા પછી આપની સાથે થયેલી વાત યાદ આવી, એટલે જાણ કરવાનું વિચાર્યું પણ મોબાઇલનું ડબલું જ ક્યાંક ડાબા હાથે એવું મૂકાઇ ગયેલું કે જડ્યું નહીં. આપને જાણ કઇ રીતે કરવી?'